આજે આપણે જે મકાનનો અભ્યાસ કરીએ છીએ તેના પ્લોટનો આકાર સક્કરપારા જેવો છે. જેના કારણે ચારેય ખૂણા કાટખૂણા રહેતા નથી. જે નકારાત્મક ગણાય. ખાસ કરીને માનસિક અને શારીરિક સ્વાસ્થ્ય માટે યોગ્ય ન ગણાય. પ્લોટની એન્ટ્રી ઉત્તરી વાયવ્યની છે, જેના કારણે બાળકોની ચિંતા રહે. પૂર્વ કરતા પશ્ચિમમાં માર્જિન વધારે છે, તેથી માનસન્માનને લગતી સમસ્યા આવી શકે. દક્ષિણમાં બાંધકામ છે અને તેમાં પેઈંગ ગેસ્ટ રહે છે. તેથી ઘર પર તેમનો પ્રભાવ વધારે રહે. આમ પણ ઘરની વ્યવસ્થા જોતા પેઈંગ ગેસ્ટ માટે વધારે વ્યવસ્થા હોય તેવું દેખાઈ આવે છે. ઘરનો આકાર રેગ્યુલર નથી. ઘરને ઘણા બધા દરવાજા છે જે નકારાત્મકતા ઉભી કરવા માટે સક્ષમ છે. ઘરની મુખ્ય એન્ટ્રી પશ્ચિમમાંથી છે, જે સારી ગણાય. નૈઋત્યમાં લિવિંગ રૂમ હોય તો ઘરમાં ઉગ્રતા આવે. અહીં બેઠક વ્યવસ્થા સારી હોવાથી થોડી રાહત રહે. દક્ષિણમાં બહાર પ્રોજેક્ટેડ ટોયલેટ યોગ્ય ન ગણાય. તેનાથી જનરેશન ગેપ તો ઉદભવે જ પણ માનસિક તણાવ પણ ખુબજ થાય. એવા રોગ થાય જેના કારણે બીમારી લાંબી ચાલે. અગ્નિમાં બેડરૂમ હોય તો તે યુગલ માટે યોગ્ય નથી. તેઓ નાની નાની વાતમાં શોખથી લડતા જોવા મળે છે. અને આ અવિરત ચાલ્યા કરે છે. જેના કારણે ઘરના અન્ય સભ્યો થાકી જાય છે. નૈઋત્યમાં સુવાની વ્યવસ્થા કરી શકાય. અગ્નિમાં ટોયલેટ નારીના સ્વાસ્થ્ય માટે યોગ્ય ન ગણાય. અગ્નિમાં ખાળકૂવો પણ યોગ્ય નથી.